Matul il-lejl li għadda mietet l-eks-Surġent Maġġur tal-Pulizija Marisa Bartolo magħrufa l-aktar bħala l-45 fl-età ta’ 52 sena. tvm.com.mt jinsab informat li s-Sinjura Bartolo mietet għall-ħabta tas-siegħa ta’ filgħodu fuq l-għatba tad-dar tagħha wara li ta attakk qawwi tal-ażma. Hija kienet għadha kif waslet id-dar mill-Pixxina Nazzjonali fejn kienet xogħol. L-eks-Surġent Maġġur  fil-Korp tal-Pulizija magħrufa għar-rettezza tagħha fiż-żamma tal-ordni għamlet ftit anqas minn 27 sena fil-Korp. Fil-fatt hija bdiet il-karriera tagħha fl-1982 u rtirat f’Mejju tal-2009. Għal dawn l-aħħar erba’ snin hija bdiet taħdem mal-kumpanija Executive Security Services bħala uffiċjal tas-sigurtà. Fost oħrajn hija ħadmet fil-bini tal-Public Broadcasting Services fi Gwardamangia. Fuq il-profil tagħha ta’ Facebook diversi messaġġi ta’ kondoljanzi mill-ħbieb u eks-kollegi tagħha fil-Korp. Diane Fenech fissret lil Marisa bħala mara b’qalb tad-deheb. “Ma ninsiex kemm għamilt miegħi. Int kont li għallimtni meta dħalt fil-Korp mhux biss kont is-Surgent tiegħi imma kont qisek omm… dejjem hemm għalina, kont tgħin lil kulħadd u taħdem daqs għaxra anke jekk ma tkunx xogħol. Nista’ ngħid li fi 13-il sena fil-Krp qatt ma rajt persuna li taħdem daqs kemm ħdimt,” qalet Fenech. Oħrajn semmew il-fatt li Marisa kellha għall-qalbha ħafna l-annimali b’mod partikolari l-klieb. tvm.com.mt jagħti l-kondoljanzi tiegħu lill-qraba tal-eks-Surġent Maġġur Marisa Bartolo.